Da Ingrid gjorde det slutt med kjæresten ble han rasende. Nå er det to år siden 23-åringen fra Sandnes ble nødt til å ta i bruk voldsalarm.

– Jeg er utrygg, redd og må ha låste dører.

Det forteller Ingrid som bor på hemmelig adresse. Ekskjæresten har besøksforbud, men har flere ganger trosset forbudet.

– Jeg føler på en måte at jeg har mistet min frihet.

Barneombudet er provosert

Selve alarmen ser ut som en mobiltelefon. Trykker man én gang på alarmen blir politiets operasjonssentral varslet.

I fjor delte politiet ut mobile voldsalarmer 1162 ganger. Og antallet stiger for hvert år.

Tall NRK har hentet inn viser at elleve barn, som er 16 år eller yngre, i dag bruker voldsalarm. I 2016 ga politiet ut voldsalarm til barn 13 ganger.

– Jeg syns det er en fallitterklæring når vi må utstyre barn med voldsalarm, sier barneombud Anne Lindbo.

LES OGSÅ: Vil ha flere dømt til omvendt voldsalarm

Hensikten med en mobil voldsalarm er å gjøre hverdagen for dem som lever med trusler om vold, overgrep og drap tryggere. Men, Lindbo er ikke imponert.

– Det er en falsk trygghet, for hvis voldsutøver står rett foran deg, så rekker du kanskje å trykke på knappen, men politiet rekker ikke å komme til deg før voldsutøver både kan ha kidnappet deg eller utsatt deg for vold.

Antall utleverte voldsalarmer i 2016 Oslo 257 Øst 191 Innlandet 110 Sør-Øst 123 Agder 33 Sør-Vest 66 Vest 136 Møre og Romsdal 31 Trøndelag 99 Nordland 68 Troms 27 Finnmark 21 TOTALT 1162

Hva sier foreldrene til disse barna?

– De beskriver barn som er veldig utrygge. Det er veldig alvorlig at unger må bære belastningen som burde ha ligget på voldsutøveren, svarer Lindbo.

Omvendt voldsalarm er en elektronisk fotlenke som gjør at gjerningspersonen kan overvåkes.

– Bruken av omvendt voldsalarm må gjøres mer kjent rundt om i politidistriktene.

Det sier Lene Vågslid, som sitter i justiskomiteen for Arbeiderpartiet.

LES OGSÅ: Hjemmebesøk skal hindre vold mot barn

Nå er det to år siden hun ba regjeringen evaluere ordningen med besøksforbud og bruken av omvendt voldsalarm. Forslaget fikk flertall på Stortinget.

– Vi vet at besøksforbudet ikke fungerer, og hadde Justisministeren og regjeringen ment at dette var veldig viktig, så hadde de satt i gang den evalueringen i mai for to år siden, og ikke ha ventet så lenge som de viser seg å ha gjort, sier Vågslid.

Justisministeren varsler endring

– Jeg er ikke fornøyd med resultatene, det er blitt gjort for lite og min ambisjon er at vi skal endre dette dramatisk, sier justisminister Per-Willy Amundsen som er politiets øverste leder.

Amundsen vil gjøre omvendt voldsalarm til en hovedregel.

– Prinsippet må snus. Jeg syns ikke det er akseptabelt at barn skal gå rundt med voldsalarm.